O‘zbekistonda 2021-yildan boshlab bakalavriatda “Ma’naviyatshunoslik”, magistraturada “Kasbiy ma’naviyat” fanlari o‘qitiladi

Prezident Shavkat Mirziyoyev 26-mart kuni “Ma’naviy-ma’rifiy ishlar tizimini tubdan takomillashtirish to‘g‘risida”gi qarorni imzoladi. Bu haqda O‘zA xabar qildi.
Hujjatda aytilishicha, olib borilayotgan ishlarga qaramay, ijtimoiy, iqtisodiy va siyosiy sohalardagi yangilanishlar jarayonida ma’naviy-ma’rifiy islohotlarning samaradorligiga to‘siq bo‘layotgan bir qator tizimli muammolar saqlanib qolmoqda.
Ma’naviy-ma’rifiy ishlar tizimini tubdan takomillashtirishning ustuvor yo‘nalishlari belgilandi:
Respublikaning barcha viloyat va tumanlarida hududlarda barqaror ijtimoiy va ma’naviy muhitni mustahkamlash, aholi ongida ma’naviyatni oshirish maqsadida “Ma’naviy va ma’rifat maskani” yaratiladi.
Shuningdek, 2021/2022-o‘quv yilidan boshlab universitetlarda bakalavriat bosqichida “Ma’naviyatshunoslik”, magistratura bosqichida “Kasbiy ma’naviyat” fanlari kiritiladi.
Bundan avval Farg‘onada 30 ming aholiga xizmat ko‘rsatuvchi madaniyat markazi foydalanishga topshirilgani hamda Qashqadaryoda bo‘lajak kelin-kuyovlarni oilaviy hayotga tayyorlash maktabi ish boshlagani haqida xabar berilgandi.